b"\n_START_ARTICLE_\nKuwait\n_START_SECTION_\nGeografi\n_START_PARAGRAPH_\nKuwait befinder sig i nord\xc3\xb8sthj\xc3\xb8rnet af Den arabiske halv\xc3\xb8 og er arealm\xc3\xa6ssigt et af de mindste lande i verden. Landet ligger mellem breddegraderne 28\xc2\xb0 og 31\xc2\xb0 N, og l\xc3\xa6ngdegraderne 46\xc2\xb0 og 49\xc2\xb0 \xc3\x98. Den flade arabiske \xc3\xb8rken d\xc3\xa6kker st\xc3\xb8rstedelen af Kuwait. Landet ligger generelt lavt, med det h\xc3\xb8jeste punkt 306 meter over havet. Landet har ni \xc3\xb8er, af disse er kun Failaka\xc3\xb8en beboet. Med et areal p\xc3\xa5 860 km\xc2\xb2 er Bubiyan\xc3\xb8en den st\xc3\xb8rste \xc3\xb8 i Kuwait og er forbundet med resten af landet med en 2.380 m lang bro. Landomr\xc3\xa5det er dyrkbart og spredt vegetation findes langs den 499 km lange kystlinje. Kuwait by ligger i Kuwaitbugten, en naturlig dybvandshavn._NEWLINE_Kuwait har nogen af verdens rigeste oliefelter, Burganfeltet har en total kendt kapacitet p\xc3\xa5 omkring 70 milliarder fad olie. Gennem Kuwaits oliebrande i 1991 blev der dannet mere end 500 olies\xc3\xb8er, som d\xc3\xa6kkede et samlet areal p\xc3\xa5 omkring 35,7 km\xc2\xb2. Den f\xc3\xb8lgende jordforurening fra olien og soden har gjort de \xc3\xb8stlige og syd\xc3\xb8stlige omr\xc3\xa5der af Kuwait ubeboelige. Sand og forurening efter olieudvindingen har givet store dele af Kuwait\xc3\xb8rkenen en semi-asfalt overflade. Olies\xc3\xb8let under Golfkrigen havde ogs\xc3\xa5 effekt p\xc3\xa5 Kuwaits marine ressourcer.\n_START_SECTION_\nDemografi\n_START_PARAGRAPH_\nI Kuwait er der, udover den oprindelige befolkning som udg\xc3\xb8r 45\xc2\xa0% af befolkningen, en del indvandrere. De kommer dertil p\xc3\xa5 grund af olieindustrien. Indvandrerne kommer hovedsageligt fra Saudi-Arabien, Indien, Iran og Pakistan. Befolkningst\xc3\xa6theden er stor, da det er sv\xc3\xa6rt at bo inde i \xc3\xb8rkenen. Indvandrerne har sv\xc3\xa6rt ved at blive kuwaitiske, fordi kravene til statsborgerskab er skrappe. Derfor er 3,3 millioner fastboende mennesker i landet ikke af kuwaitisk statsborgerskab._NEWLINE_Befolkningens gennemsnitsalder er 25,9 \xc3\xa5r.\n_START_SECTION_\nEtnisk fordeling\n_START_PARAGRAPH_\nOmkring 80% af Kuwaits befolkning er arabere; de ikke-kuwaitiske arabere best\xc3\xa5r af en stor gruppe egyptere og statsl\xc3\xb8se arabere, lokalt kaldet Bidoon. Andre store grupper af g\xc3\xa6stearbejdere er indere, bangladesher, pakistanere og filippinere. Kuwait havde tidligere en stor pal\xc3\xa6stinensisk befolkning, men de fleste af dem blev udvist efter Yassir Arafats st\xc3\xb8tte til Irak under Iraks bes\xc3\xa6ttelse af Kuwait.\n_START_SECTION_\nSprog\n_START_PARAGRAPH_\nDet officielle sprog er arabisk, sk\xc3\xb8nt engelsk er almindeligt anvendt. En del immigranter taler ogs\xc3\xa5 deres egne sprog.\n_START_SECTION_\nReligion\n_START_PARAGRAPH_\nIslam er statsreligion i landet og den tro, som n\xc3\xa6sten samtlige kuwaitiske medborgere bekender sig til, 60-70% er sunnimuslimer. P\xc3\xa5 grund af de k\xc3\xb8lige relationer med det n\xc3\xa6rliggende Iran, forekommer der social stigmatisering og diskriminering mod den shiamuslimske minoritet. _NEWLINE_Det store antal af g\xc3\xa6stearbejdere i landet har resulteret i betydelige religi\xc3\xb8se minoriteter, hvoraf omkring 600.000 hinduer, 450.000 kristne, 100.000 buddhister og 10.000 sikher. Religionsfriheden er begr\xc3\xa6nset: kristne, som tilh\xc3\xb8rer samfund anerkendte af regeringen, tillades at forvalte egne gudstjenstesteder, en ret som ikke tilerkendes medlemmer af de ikke-abrahamitiske religioner, selv om disse i praksis kan ud\xc3\xb8ve deres religion privat forudsat, at ordensregler og forbuddet mod proselytisme iagttages.\n_START_SECTION_\nHistorie\n_START_PARAGRAPH_\nDet omr\xc3\xa5de, som udg\xc3\xb8r det nuv\xc3\xa6rende Kuwait, har gennem tiderne v\xc3\xa6ret en del af flere stormagter: kalifatet i Bagdad, Det mongolske rige og fra 1600-tallet Det Osmanniske Rige, som inkorporerede kystomr\xc3\xa5det i Basra-provinsen.  _NEWLINE_Kuwait har i \xc3\xa6ldre tider v\xc3\xa6ret beboet af flere stammer, som drev handel i forbindelse med s\xc3\xb8vejen til og fra Indien. Portugisiske s\xc3\xb8farere og k\xc3\xb8bm\xc3\xa6nd, som fulgte Vasco da Gama i 1400-tallet, var de f\xc3\xb8rste europ\xc3\xa6ere, som slog sig ned i Kuwait. De f\xc3\xb8rste egentlige indbyggere var imidlertid arabiske nomader, som kom 300 \xc3\xa5r senere og oprettede byen Kuwait, som blev centrum for handelen i Den Persiske Bugt. Allerede i 1700-tallet ern\xc3\xa6rede befolkningen sig tillige ved at s\xc3\xa6lge de perler, som man hentede op af Den Persiske Bugt. Perledykkerne udkonkurreredes imidlertid i 1930'erne af den japanske perledyrkning, som da st\xc3\xa6rkt udvikledes, hvilket gjorde, at Kuwaits \xc3\xb8konomi sv\xc3\xa6kkedes. Genom sin naturlige adgang til petroleum, som blev fundet i 1930-erne, er Kuwait imidlertid efter 2. verdenskrig blevet et af de rigeste lande p\xc3\xa5 den Arabiske halv\xc3\xb8._NEWLINE_I 1756 blev Kuwait samlet under Al-sabah-sl\xc3\xa6gten. Under den arabiske sheik Sabah 1. bin Jaber blev Kuwait fra 1700-tallet i praksis selvstyrende. Endnu i dag kommer Kuwaits herskere fra huset Sabah, \xc3\xa6tlinger til Sabah bin Jaber. _NEWLINE_Da osmannerne truede med at sk\xc3\xa6rpe kontrollen over omr\xc3\xa5det i 1899 og ogs\xc3\xa5 tyskerne viste interesser for omr\xc3\xa5det, vendte Kuwait sig til Storbritannien for at f\xc3\xa5 st\xc3\xb8tte og forvandledes der efter i 1914 til et protektorat med h\xc3\xb8j grad af indre selvstyre frem til den fulde selvst\xc3\xa6ndighed den 19. juni 1961. Selvst\xc3\xa6ndigheden blev bestridt af Irak, som h\xc3\xa6vdede, at landet tilh\xc3\xb8rte Irak og truede med invasion, men med britisk st\xc3\xb8tte kunne dette den gang afv\xc3\xa6rges._NEWLINE_Efter at have v\xc3\xa6ret allieret med Irak under Iran-Irak-krigen til krigens slutning i 1988 (i stor udstr\xc3\xa6kning p\xc3\xa5 grund af et \xc3\xb8nske om irakisk beskyttelse mod det shiitiske Iran), blev Kuwait invaderet af Irak i august 1990, og en irakisk guvern\xc3\xb8r blev indsat. Bes\xc3\xa6ttelsen varede i 7 m\xc3\xa5neder. En af USA ledet FN-alliance indledte den 23. februar 1991 et modangreb og drev de irakiske tropper ud af Kuwait igen i februar 1991 efter blot 4 dages kampe, hvor efter emiren blev genindsat. Denne krig kaldes ofte for Golfkrigen eller Kuwait-krigen._NEWLINE_I 2003 var Kuwait igen udgangspunkt for en massiv milit\xc3\xa6r kampagne, da tusindvis af soldater mobiliserede ved den irakiske gr\xc3\xa6nse forud for den USA-ledede invasion af Irak (Irak-krigen). Flybasen Ahmed Al Jaber Air Base var central i denne sammenh\xc3\xa6ng. _NEWLINE_I 2005 gav Kuwait fulde politiske rettigheder til sine kvindelige indbyggere.\n_START_SECTION_\nPolitik\n_START_PARAGRAPH_\nKuwait har mange \xc3\xa5r haft en emir som statsoverhoved indtil 2006, hvor parlamentet gik over til at udv\xc3\xa6lge statshovedet. Emiren har sammen med parlamentet den lovgivende magt. Emiren udpeger en statsminister (alle er hidtil kommet fra den regerende sl\xc3\xa6gt). Parlamentet (Majlis al-Umma) best\xc3\xa5r af 50 medlemmer, som v\xc3\xa6lges i valg hvert fjerde \xc3\xa5r. P\xc3\xa5 grund af konflikter mellem emiren og parlamentet er det sidst n\xc3\xa6vnte i flere tilf\xc3\xa6lde blevet opl\xc3\xb8st, hvorp\xc3\xa5 emiren har styret ved hj\xc3\xa6lp af dekreter, s\xc3\xa5ledes i december 2011. B\xc3\xa5de Forfatningsdomstolen og emiren har ret til at opl\xc3\xb8se parlamentet._NEWLINE_Efter som kuwaitiskt medborgerskab er meget begr\xc3\xa6nset, er det en minoritet af landets indbyggere, som har mulighed for at stemme ved valg. Andelen fordobledes dog, da Kuwait indf\xc3\xb8rte kvindelig stemmeret i 2005. Siden 2009 har det v\xc3\xa6ret muligt for kuwaitiske kvinder at ans\xc3\xb8ge om pas uden sin mands underskrift._NEWLINE_Ingen politiske partier er tilladt, men man kan godt stille op alene. Kuwait er det GCC-land, hvor man har bedst mulighed for at f\xc3\xa5 politisk indflydelse._NEWLINE_Kuwaits emirfamilie har v\xc3\xa6ret under st\xc3\xa6rkt pres fra USA til at afgive dele af magten efter, at Saddam Hussein blev afsat i 2003._NEWLINE_Emiren af Kuwait, sheik Jaber al-Ahmad al-Sabah, d\xc3\xb8de 15. januar 2006 efter nogen tids sygdom. Sheik Jaber havde v\xc3\xa6ret emir i Kuwait siden 1977, efter f\xc3\xb8rst at have v\xc3\xa6ret finansminister og der efter statsminister i landet. Han var den 13. emir i et 245 \xc3\xa5r gammelt dynasti, som har ledet Kuwait._NEWLINE_Regeringen i Kuwait bad parlamentet i Kuwait i januar 2006 om at st\xc3\xb8tte fjernelsen af den foresl\xc3\xa5ede emir Sheikh Saad al-Abdullah af helbreds\xc3\xa5rsager. Konstitutionelt, n\xc3\xa5r regeringen beder om det, m\xc3\xa5 parlamentet stemme 2/3 for at fjerne en emir p\xc3\xa5 grund af helbredet. Hvis en emir bliver stemt ud af parlamentet, vil dette v\xc3\xa6re f\xc3\xb8rste gang i Kuwaits historie._NEWLINE_Den aldrende emir Sheikh Saad al-Abdullah al-Sabah sagde den 23. januar 2006, at han ville tr\xc3\xa6kke sig til fordel for statsminister Sheikh Sabah al-Ahmad al-Sabah.\n_START_SECTION_\n\xc3\x98konomi\n_START_PARAGRAPH_\nKuwaits \xc3\xb8konomi og eksistens som land er baseret p\xc3\xa5 olie. Landet menes at have 10% af verdens oliereserver liggende i undergrunden. Det har givet landet store rigdomme. Det er ogs\xc3\xa5 n\xc3\xb8dvendigt, da n\xc3\xa6sten alle levnedsmidler importeres p\xc3\xa5 n\xc3\xa6r fisk. Mulighederne for at drive jordbrug er praktisk talt frav\xc3\xa6rende._NEWLINE_90% af landets eksportindt\xc3\xa6gter stammer fra oliesektoren, mens den udg\xc3\xb8r 70% af statens indt\xc3\xa6gter. De investeringer, der er gjort, har is\xc3\xa6r v\xc3\xa6ret med henblik p\xc3\xa5 at finde endnu uudnyttede olieforekomster, blandt andet i landets nordlige dele."